b'\n_START_ARTICLE_\nPasvalio sutartis\n_START_SECTION_\nPrielaidos\n_START_PARAGRAPH_\n1554\xc2\xa0m. Livonijos ordinas buvo sudar\xc4\x99s su Maskva 15 met\xc5\xb3 paliaub\xc5\xb3 sutart\xc4\xaf, prakti\xc5\xa1kai ver\xc4\x8dian\xc4\x8dia Livonij\xc4\x85 Maskvos protektoratu. Tokiai sutar\xc4\x8diai nepritar\xc4\x97 dalis Livonijos, vadovaujama Rygos arkivyskupo Vilhelmo Hohencolerno (Pr\xc5\xabsijos kunigaik\xc5\xa1\xc4\x8dio Albrechto brolio), siekusi suart\xc4\x97jimo su LDK. Pastarosios politikai sumaniai pasinaudojo tokia situacija. 1557\xc2\xa0m. rugpj\xc5\xab\xc4\x8dio m\xc4\x97n. prie Livonijos sienos Pasvalyje buvo suorganizuota karin\xc4\x97 manifestacija, kurioje dalyvavo vir\xc5\xa1 20 000 karin\xc4\x97s lietuvi\xc5\xb3 ir jiems talkinusi\xc5\xb3 lenk\xc5\xb3 paj\xc4\x97gos. Tokioje pad\xc4\x97tyje atsid\xc5\xabr\xc4\x99s naujasis ordino didysis magistras Vilhelmas Fiurstenbergas buvo priverstas pasira\xc5\xa1yti Pasvalio sutart\xc4\xaf.\n_START_SECTION_\nPasekm\xc4\x97s\n_START_PARAGRAPH_\nLivonijos problemos sprendimas buvo viena i\xc5\xa1 svarbiausi\xc5\xb3 XVI a. vidurio LDK politikos kryp\xc4\x8di\xc5\xb3. Pasvalio sutartis rei\xc5\xa1k\xc4\x97 pirmo etapo \xc4\xafsitvirtinant Livonijoje pabaig\xc4\x85, ir kartu pad\xc4\x97jo pamat\xc4\x85 tolesnei \xc4\xafvyki\xc5\xb3 raidai. Tuo b\xc5\xabdu Livonija tapo LDK s\xc4\x85jungininke prie\xc5\xa1 gresiant\xc4\xaf Ivano R\xc5\xabs\xc4\x8diojo \xc5\xbeyg\xc4\xaf. Tai vienas ry\xc5\xa1kiausi\xc5\xb3 \xc5\xbdygimanto Augusto laim\xc4\x97jim\xc5\xb3, nes Livonija pateko \xc4\xaf Lietuvos \xc4\xaftak\xc4\x85. Gautos palankios s\xc4\x85lygos Lietuvos prek\xc4\x97ms eksportuoti._NEWLINE_\xc5\xa0i sutartis prie\xc5\xa1taravo Livonijos ir Rusijos 1551\xc2\xa0m. sutar\xc4\x8diai, pagal kuri\xc4\x85 \xc5\xa1alys \xc4\xafsipareigojo nesudaryti karin\xc4\x97s s\xc4\x85jungos su Lenkija, Lietuva ir \xc5\xa0vedija. Pasvalio sutartis tapo vienu i\xc5\xa1 pretekst\xc5\xb3 prasid\xc4\x97ti Livonijos karui (1558\xe2\x80\x931583\xc2\xa0m.)._NEWLINE_Pasvalio kra\xc5\xa1to muziejuje Pasvalio sutarties \xc4\xafvyk\xc4\xaf liudija ne\xc5\xbeinomo dailininko paveikslas \xe2\x80\x9eKalavijuo\xc4\x8di\xc5\xb3 ordino magistras Vilhelmas Fiurstenbergas Pasvalyje atsipra\xc5\xa1o \xc5\xbdygimant\xc4\x85 August\xc4\x85 1557\xc2\xa0m. rugs\xc4\x97jo 14 d.\xe2\x80\x9c Vilniuje gyvenan\xc4\x8di\xc5\xb3 Pasvalio kra\xc5\xa1tie\xc4\x8di\xc5\xb3 mokslo ir meno \xc5\xbemoni\xc5\xb3 iniciatyva paveiksl\xc4\x85 atk\xc5\xabr\xc4\x97 dailininkas Jonas Vaitek\xc5\xabnas.'